To 25-årige skal sidde fire uger i fængsel - begge nægter sig skyldige i forsøg på manddrab

To mænd, begge 25 år, blev søndag varetægtsfængslet i fire uger efter to knivopgør i Aalborg aftenen og natten til søndag. Det fgørste knivstikkeri fandt sted i en lejlighed på Tove Ditlevsens Vej. Her kom den 26-årige beboer i klammeri og det endte med, at hans gæst - den 25-årige mand - stak ham i hjerteregionen med en brødkniv. Manden blev så hårdt såret, at han var i livsfare, men søndag morgen kunne lægerne på Sygehus Syd erklære ham udenfor livsfare. Den 25-årige blev fremstillet i grundlovsforhør in absentia, fordi han er anbragt på en retspsykiatrisk institution. Han havde på forhånd nægtet sig skyldig i forsøg på manddrab. Det andet knivstikkeri fandt sted på gaden foran en boligblok på Næssundvej i Aalborg Øst - her blev en 45-årig mand stukket ned af en 25-årig, der kort efter blev anholdt. I retten nægtede han sig skyldig. Omstændighederne omkring knivstikkeriet er kun spartsomt oplyst, fordi retsmødet blev holdt for lukkede døre. Den 25-årige blev varetægtsfængslet i fire uger.